|  |  |
| --- | --- |
| PETŐ MARIETTA  Hidrogeológus-mérnöki MSc, 3. félév  Miskolci Egyetem Műszaki Földtudományi Kar |  |

Témavezető:

|  |
| --- |
| Dr. Lénárt László  egyetemi docens, ME MFK |

Miskolci Egyetem 1/a számú termálkút fúrási rétegsorának vizsgálata

A Miskolci Egyetemen, 2011 őszén melléfúrásos technológiával új kút létesítésébe kezdtek a már meglévő 1-es jelű termálkút mellé, az Egyetemi Körcsarnok mögötti területen. A létesítendő 1/a számú kút fúrásának célja alapvetően az egyetemi kollégiumok meleg vízzel történő ellátása volt.  
A területen a korábbi kutatások és az 1. számú kút ismeretében már feltételeztek egy meleg vizű karsztos tárolót. A Bükk-hegység döntő részben hideg karsztvizet tartalmaz, de a karsztos kőzetek kapcsolatban állnak törmelékes, és eltemetett karsztos kőzetekkel, így egy egységes hideg-meleg karsztrendszerről beszélhetünk (Lénárt, 2006). Ez a kapcsolatrendszer tette lehetővé azt, hogy az egyetem területén immár a 2. számú kút megépítésére is sor került.  
A TDK dolgozatom megírásához szükséges információk megszerzését, már a kút építésének kezdetekor megkezdtem, és az mélyítés során folyamatosan gyűjtöttem.  
A kút kiképzése során 5 méterenként történt a fúrási magminta megvétele, és mintavételezés után rögtön saját részre is gyűjtöttem a mintákból. A fúrás végeztével 61 minta állt a rendelkezésemre. A furadékmintákat először makroszkóposan vizsgáltam meg, az eddigi tanulmányaim alapján megpróbáltam minden egyes mintát jellemezni szín, alkotók, állag, szemcseméret alapján. Minden egyes mintából eltávolítottam a kimosható alkotókat, szennyezéseket (fúróiszap, agyag, stb.), majd szárítás után csak az agyagásványoknál nagyobb alkotók maradtak vissza.  
A makroszkópos vizsgálatot egy kémiai vizsgálat követte. A legfontosabb, amit szerettem volna megvizsgálni, a mintákban található kalcium-karbonát tartalom, ezt a Scheibler-féle kalciméterrel határoztam meg. A mésztartalom alakulásából képet lehet kapni a fúrási rétegsorról, és ezt kombinálva az előzetes makroszkópos vizsgálattal valamint a geofizikai vizsgálatokkal már ebben a szakaszban lehet pontosítani a szelvény leírását.  
A továbbiakban egy mikroszkópos vizsgálat történt, mellyel a rétegsor egyes részeiben szerettem volna a főbb alkotókat meghatározni.  
A TDK dolgozatom célja az volt, hogy a már kész kút vízföldtani naplójában leírt rétegsort részletesebben megvizsgáljam és azt az eredményeimmel pontosítani tudjam.